Filmat: "Domt 6 xhur ngħix fit-triq; kont tlift kull tama li nsib l-għajnuna"
Mara li għamlet sitt xhur tgħix fit-triq tgħid li kienet tilfet kull tama li ssib l-għajnuna, iżda l-folja nqalbet meta ltaqgħet ma' persuna mill-Caritas li wrietha li l-għajnuna qiegħda hemm. Waqt intervista fuq il-programm ta' Prof. Andrew Azzopardi fuq 103 Malta's Heart, din il-persuna spjegat kif spiċċat bla saqaf fuq rasha, u kif imbagħad, sabet it-triq lura lejn ħajjitha. Hija rrakkuntat kif 25 sena ilu, telqet minn pajjiżha li kien għaddej minn gwerra u ġiet toqgħod Malta. Kienet għadha żgħira u bdiet tieħu d-droga, iżda, ladarba tmiss id-droga, stqarret hi, tispiċċa bla xogħol, u hi spiċċat ma taffordjax tħallas il-post fejn kienet toqgħod, allura spiċċat fit-triq. Kienet waħedha Malta, peress li kienet ħalliet lil familtha warajha f'pajjiżha. "Ġieli qas kont nagħlaq għajn m'għajn" Spjegat kif dawk is-sitt xhur li għamlet tgħix barra kienu diffiċli ħafna. Kienet torqod f'postijiet fejn ma jkunx hemm nies, iżda xi drabi bilkemm kienet tagħlaq għajn m'għajn għax kienet tibża'. Hija stqarret li kienet irrabjata magħha nfisha li spiċċat f'dik is-sitwazzjoni, kienet tħossha ddisprata, mistħija, imbeżżgħa u mhix sigura. Lil Prof. Azzopardi qaltlu kif kienet tilfet kull tama li ssib l-għajnuna u ma kinitx taf lil min taqbad tkellem. Ma riditx tmur lura pajjiżha għax ma kien għad fadal xejn għaliha hemmhekk. Eventwalment, marret il-Caritas Outreach, fejn iltaqgħet ma' persuna li ġegħlitha tirrealizza li hemm għajnuna. Permezz tal-għajnuna li kisbet mill-Caritas u minn qassis li kien jgħinha, ma baqgħetx toqgħod fit-triq u qatgħet id-droga, biex, ftit ftit, ħadet ħajjitha lura. Qalet li kienet xortiha tajba, imma lanqas hi stess ma kienet tirrealizza. Mistoqsija jekk taħsibx li kien tort tagħha, hija qalet li kien tort tagħha li spiċċat hekk, imma anke tort taċ-ċirkustanzi li sabet ruħha fihom, pereżempju peress li ġiet minn barra minn Malta f'pajjiż fejn kienet waħedha. Madankollu, semmiet każ ta' ħabiba tagħha li kienet vittma ta' vjolenza domestika u spiċċat bla dar – qalet li fil-każ ta' din il-persuna, ċertament ma kienx it-tort tagħha. Esperjenza oħra Filmat: "Kont bla saqaf fuq rasi imma xorta rnexxieli niggradwa mill-Università" F'dan il-programm ipparteċipaw il-Kap tal-Fondazzjoni Suret il-Bniedem Fr Karm Aquilina, il-community worker u kunsilliera Żejtunija Stephania Fenech, u l-kap tar-riċerka tal-Caritas André Bonello. Kien hemm ukoll numru ta' interventi telefoniċi. Ara l-programm sħiħ Filmat: Tiġġudikax min jispiċċa bla saqaf fuq rasu Għin int ukoll biex toħloq kuxjenza dwar in-nies bla saqaf fuq rashom. Ikteb fuq Facebook jew xi pjattaforma oħra tal-midja soċjali u xerred dan l-artiklu. Forsi titħajjar ukoll mill-impjegati ta' Newsbook.com.mt u 103 Malta's Heart u taqbad l-ismartphone tiegħek u tagħmel messaġġ qasir b'filmat. Dan l-artiklu huwa parti mill-kampanja ta' Newsbook.com.mt u 103 'Ma Kienx Hemm Post Għalihom fil-Lukanda'.